מאזדה 2 עברה מתיחת פנים נוספת לקראת שנת הדגם 2020. הדור השלישי של הסופר-מיני היפנית הוצג ב-2015 והגיע לישראל באמצע 2015. בסוף שנת 2017 הגיעה לישראל מתיחת הפנים הראשונה וכעת הדגם עובר רענון נוסף.
מבחינה חיצונית השינוי אינו גדול. הדגם המחודש ממשיך את שפת העיצוב של מאזדה כפי שפגשנו במאזדה 6 וב-CX5 המעודכנים. הפגוש הקדמי מקבל עיצוב חדש בעיקר בחלקו התחתון, שבכה קדמית בעיצוב חדש הנמשכת אל מתחת יחידות התאורה הראשיות וחישוקי 16 אינץ' חדשים.
מנוע ה-1.5 ליטרים של מאזדה 2 המחודשת יציע מעתה מערכת מיקרו-היברידית המסייעת בצמצום צריכת הדלק על-ידי מנוע חשמלי קטן המסייע בהאצות וכיבוי הרכב בגלישה. מאזדה לא פרסמה נתוני צריכת דלק חדשים אך ציינו כי למנוע שני הספקים העומדים על 75 ו-90 כ"ס (116 כ"ס כיום) והם משודכים לתיבה ידנית בעלת 6 הילוכים או אוטומטית עם 6 הילוכים בגרסאות ה-90 כ"ס.
כמו במתיחת הפנים הקודמת מאזדה מציינים כי שיפרו עוד את בידוד הרעשים ואיכות החומרים ולדברי מאזדה המושבים הקדמיים שודרגו והם מציעים כעת תמיכה משופרת.
לרשימת האבזור נוספו מראה פנימית נגד סנוור, הגה מחומם ומערכת מולטימדיה עם תמיכה באנדרואיד אוטו ואפל קארפליי, תאורת לד כסטנדרט בכל רמות הגימור כמו גם תאורת לד אדפטיבית, בקרת סטייה מנתיב הכוללת היגוי אקטיבי, מערכת זיהוי תמרורים ומצלמות היקפיות כאופציה.
מדלק מוטורס, יבואנית מאזדה לישראל, נמסר כי מאזדה 2 המחודשת תגיע ארצה ברבעון השלישי של שנת 2020.